19 лютага 1767 г. у Кракаве нарадзіўся Юзаф Пешка – польскі жывапісец, прадстаўнік класіцызму. Нягледзячы на тое, што мастацкую адукацыю ён атрымаў у Кракаве і Варшаве, амаль уся ягоная творчасць была звязана з культурным жыццём Беларусі і Расіі. Доўгі час мастак жыў у Гародні, Менску, Вільні, Маскве, Пецярбургу. Неаднаразова здзяйсняў вандроўкі па Беларусі, пакінуў серыю замалёвак і пейзажаў, у тым ліку з відамі Нясвіжа, якія сталі каштоўнымі гістарычнымі крыніцамі. Ю. Пешка таксама набыў вядомасць як аўтар гістарычных карцін і партрэтаў. Сярод іншага яго пэнзлю належыць партрэт Тэафіліі Радзівіл з дому Мараўскіх. Памёр мастак у 1831 г. Большасць яго работ захоўваецца ў музеях Польшчы і Украіны.